Neuvoston asetus (ETY) N:o 1888/84, annettu 26 päivänä kesäkuuta 1984, yhteisön kannalta tärkeistä työllisyysalan erityistoimenpiteistä



Virallinen lehti nro L 177 , 04/07/1984 s. 0001 - 0003

Suomenk. erityispainos Alue 5 Nide 4 s. 0055

Ruotsink. erityispainos Alue 5 Nide 4 s. 0055



NEUVOSTON ASETUS (ETY) N:o 1888/84, annettu 26 päivänä kesäkuuta 1984, yhteisön kannalta tärkeistä työllisyysalan erityistoimenpiteistä EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 235 artiklan, ottaa huomioon komission ehdotuksen(1), ottaa huomioon edustajakokouksen lausunnon(2), sekä katsoo, että Eurooppa-neuvoston kokouksessa Stuttgartissa 17 päivästä 19 päivään kesäkuuta 1983 tehdyt päätelmät otetaan huomioon, Eurooppa-neuvosto totesi, että työllisyyspolitiikalle, erityisesti nuorten työllisyydelle, olisi annettava huomattava etusija, on tarpeellista ottaa käyttöön yhteisön kannalta tärkeitä työllisyysalan erityistoimenpiteitä, jotka sisältävät yhteisön taloudellisen tuen työllistämisohjelmille ja -toimenpiteille Yhdistyneessä kuningaskunnassa, edellä mainittuihin erityistoimenpiteisiin tarvittavan yhteisön tuen kokonaissumman arvioidaan olevan 275 miljoonaa ecua, on tarpeellista toteuttaa sellainen työllisyyspolitiikka, jonka keskeisin piirre olisi sellaisten henkilöryhmien työllisyysmahdollisuuksien parantaminen, joita työttömyys eniten koskee, tässä asetuksessa tarkoitettujen ohjelmien tai toimenpiteiden päämääränä on lisätä työttömien työllisyysmahdollisuuksia, yhteisön taloudellisen tuen olisi koskettava yhteisön kannalta tärkeitä hiljattain aloitettuja tai aloitettavaksi suunniteltuja ohjelmia taikka toteutettavia tai toteutettavaksi aiottuja toimenpiteitä meneillään olevien, yhteisön kannalta tärkeiden ohjelmien toteuttamiseksi, ohjelmat tai toimenpiteet on kuvattava tarkasti ja niihin on liitettävä tarvittavat tiedot, jotta ainoastaan sellaiset ohjelmat ja toimenpiteet hyväksytään, jotka ovat yhteisön kannalta tärkeitä sillä alalla, jota ne koskevat, tässä asetuksessa tarkoitetun ohjelmien tai toimien toteuttamisen on oltava komission valvonnassa, sanotun kuitenkaan rajoittamatta perustamissopimuksissa ja varainhoitoasetuksessa määrättyjä tarkastuksia, ja perustamissopimuksessa ei ole määräyksiä erityisesti tähän tarvittavasta toimivallasta, ON ANTANUT TÄMÄN ASETUKSEN: 1 artikla Yhteisön kannalta tärkeät työllisyysalan erityistoimenpiteet otetaan käyttöön Yhdistyneessä kuningaskunnassa vuonna 1984. Yhteisö antaa tämän asetuksen nojalla Yhdistyneelle kuningaskunnalle taloudellista tukea arviolta 275 miljoonaa ecua. 2 artikla 1. Yhteisön kannalta tärkeät erityistoimenpiteet pannaan täytäntöön taloudellisen tuen avulla, jotka on tarkoitettu sellaisten ohjelmien tai toimien toteuttamiseksi, jotka luovat lisää työmahdollisuuksia työttömille työllisyyspolitiikan tavoitteiden näkökulmasta katsoen ja jotka heijastavat neuvostossa hyväksyttyjä yhteisön prioriteetteja, erityisesti sellaisten henkilöryhmien osalta, joita työttömyys eniten koskee. Näiden ohjelmien tai toimenpiteiden tarkoituksena on erityisesti edistää iäkkäämpien työntekijöiden siirtymistä varhaiseläkkeelle, jotta voidaan luoda työpaikkoja niille henkilöryhmille, joita työttömyys eniten koskee. 2. Ohjelmat ja toimet toimitetaan komissiolle ja niihin liitetään kaikki niiden arvioinnissa tarvittavat tiedot sen suhteen: - ovatko ne 1 kohdan määräysten mukaisia, - ovatko ne 3 artiklassa määrättyjen hyväksymisperusteiden mukaisia, - ovatko ne yhteisön kannalta tärkeitä, ottaen huomioon työllistämisstrategia ja kyseinen ala, - onko mahdollista seurata kunkin ohjelman tai toimenpiteen toteuttamista ja valvoa sen kustannuksia. 3. Komissio voi pyytää tutkinnassa tarvittavia lisätietoja näistä ohjelmista ja toimenpiteistä. 3 artikla Ohjelmat tai toimenpiteet voivat saada yhteisön tukea sillä edellytyksellä, että ne saavat rahoitusta viranomaisilta ja että ne ovat seuraavien perusteiden mukaisia: a) ne myötävaikuttavat yhteisön työllisyyspolitiikan tavoitteiden saavuttamiseen, b) ne ovat yhteensopivia yhteisön muun politiikan kanssa, c) ne eivät aiheuta kilpailun vääristymistä. 4 artikla 1. Komissio tutkii ne ohjelmat tai toimet, jotka sille on toimitettu tämän asetuksen perusteella ja antaa ne 7 artiklassa tarkoitetulle komitealle tiedoksi. 2. Komissio päättää 8 artiklassa määritellyn menettelyn mukaisesti: a) ohjelmista ja toimenpiteistä, jotka saavat yhteisön tukea 2 artiklan 1 kohdan määräysten ja 3 artiklassa määriteltyjen perusteiden perusteella, b) yhteisön tuen määrästä käytettävissä olevien määrärahojen rajoissa. 3. Yhteisön kokonaistuen määrä voi olla ohjelmaa tai toimintaa kohti enintään 60 prosenttia sen toteuttamiseen varatuista julkisista menoista. 4. Yhteisön taloudellista tukea myönnetään ainoastaan sellaisille ohjelmille tai toimenpiteille, jotka on aloitettu 1 päivän tammikuuta 1983 jälkeen. Avustusta ei myönnetä sellaisille ohjelmille, jotka on saatettu päätökseen ennen tämän asetuksen voimaantuloa. 5. Edellä 2 kohdassa tarkoitetut komission päätökset julkaistaan Euroopan yhteisöjen virallisessa lehdessä. 5 artikla 1. Tässä asetuksessa tarkoitettuihin erityistoimenpiteisiin liittyvät määrärahat sisällytetään Euroopan yhteisöjen yleiseen talousarvioon. 2. Kun ohjelman tai toimenpiteen toteuttaminen on jo aloitettu, etumaksun on vastattava yhteisön osuutta jo sovitusta summasta, jonka kyseinen jäsenvaltio vahvistaa; rahamäärä saa kuitenkin olla enintään 90 prosenttia yhteisön kokonaisavustuksesta. Komissio varmistaa ensin, että kukin ohjelma tai toimenpide on pantu täytäntöön tämän asetuksen mukaisesti. Muussa tapauksessa komissio antaa 50 prosentin etumaksun heti, kun se on tehnyt 4 artiklan 2 kohdassa tarkoitetun päätöksen. Seuraavat 40 prosenttia myönnetään, kun 50 prosenttia ohjelman tai toimenpiteen kustannuksista on toteutunut. 3. Jäljellä oleva 10 prosentin suuruinen erä maksetaan heti, kun 2 kohdassa tarkoitettu rahamäärä on Yhdistyneen kuningaskunnan antaman vahvistuksen mukaan käytetty, kuitenkin sillä edellytyksellä, että ohjelman tai toimenpiteen täytäntöönpano jatkuu suunnitelmien mukaisesti ja että paikan päällä on suoritettu 6 artiklassa määritellyn menettelyn mukaisia tarkastuksia. 6 artikla 1. Komissio varmistaa, että kukin ohjelma ja toimenpide toteutetaan tämän asetuksen ja soveltamista koskevien määräysten mukaisesti sekä perustamissopimuksen 209 artiklan mukaan annettujen määräysten mukaisesti. Tätä varten Yhdistyneen kuningaskunnan on toimitettava komissiolle kaikki tiedot, joita komissio pyytää, ja sen on toteutettava sellaisia toimenpiteitä yhteisön avustamien ohjelmien tai toimenpiteiden osalta, jotka helpottavat komission tarpeellisiksi arvioimien tarkastusten suorittamista, mukaan lukien toimivaltaisten viranomaisten komission pyynnöstä ja Yhdistyneen kuningaskunnan luvalla paikan päällä suorittamat tarkastukset, joihin komission virkamiehet voivat osallistua. Yhdistynyt kuningaskunta antaa komission käyttöön kolmen vuoden ajaksi alkaen 5 artiklan 3 kohdassa tarkoitetun rahamäärän maksamisesta kaikki kustannuksia koskevat asiakirjat tai niiden oikeiksi todistetut kopiot. 2. Jos ohjelmaa tai toimenpidettä ei toteuteta tämän asetuksen mukaisesti tai jos se poikkeaa huomattavasti sen toteuttamista koskevista päätöksistä, komissio voi lykätä jäljellä olevien summien maksamista. Tässä tapauksessa komissio voi päättää, että jo maksetut tai varatut määrärahat myönnetään 8 artiklassa esitetyn menettelyn mukaisesti muille tämän asetuksen piiriin kuuluville ohjelmille tai toimenpiteille. Jos muita tällaisia rahoitettavia ohjelmia tai toimenpiteitä ei komission mielestä ole, se palauttaa varat itselleen. 7 artikla 1. Asetetaan neuvoa-antava komitea, jäljempänä "komitea", jossa on jäsenvaltioiden edustajat ja jonka puheenjohtajana on komission edustaja. 2. Komiteassa jäsenvaltioiden äänet painotetaan perustamissopimuksen 148 artiklan 2 kohdassa määrätyllä tavalla. Puheenjohtaja ei osallistu äänestykseen. 8 artikla 1. Jos tässä artiklassa määriteltyä menettelyä on noudatettava, asian saattaa komitean käsiteltäväksi puheenjohtaja omasta aloitteestaan tai jäsenvaltion edustajan pyynnöstä. 2. Komission edustaja antaa komitealle ehdotuksen tehtävistä päätöksistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa määrätyllä määräenemmistöllä. 3. Komissio tekee komitean lausunnon mukaiset päätökset, joita sovelletaan heti. 9 artikla Yhdistynyt kuningaskunta toteuttaa tarvittavat toimenpiteet sen varmistamiseksi, että tässä asetuksessa myönnetty tuki saa aiheellista julkisuutta. 10 artikla Komissio antaa joka kuudes kuukausi tämän asetuksen voimaantulosta neuvostolle ja Euroopan parlamentille kertomuksen tämän asetuksen soveltamisesta. 11 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Fontainebleaussa 26 päivänä kesäkuuta 1984. Neuvoston puolesta Puheenjohtaja C. CHEYSSON (1) EYVL N:o C 348, 23.12.1983, s. 9 (2) EYVL N:o C 104, 16.4.1984, s. 22